CDLXXXV.  Privilegium pro canonica S. Mariae Parmensi.   (Anno 1141, Nov. 7.) [AFFO,  Storia di Parmi, II,  p. 350, ex archivo capituli Parm. saec. XII, n. XXXI.]
Author: Innocentius II

INNOCENTIUS episcopus, servus servorum Dei, dilecto filio BONIZONI archipresbytero, caeterisque canonicis Parmensis Ecclesiae, tam praesentibus quam futuris, canonice substituendis, in perpetuum.

Aequitatis et justitiae ratio persuadet nos Ecclesiae perpetuam rerum suarum firmitatem et vigoris inconcussi munimenta conferre: non enim decet clericos in sortem Domini evocatos perversis malorum hominum molestiis agitari, et temerariis quorumlibet vexationibus fatigari; similiter et praedia usibus secretorum coelestium dedicata nullas potentum angarias, nihil debent extraordinarium sustinere. Eapropter, dilecti in Domino filii, interventu dilecti filii nostri magistri Hubaldi diaconi cardinalis, vestris justis postulationibus clementer annuimus, et beatae Dei Genitricis semperque virginis Mariae Parmensem canonicam cum omnibus bonis suis mobilibus et immobilibus sub beati Petri et nostra protectione suscepimus, et praesentis scripti privilegio communimus, statuentes ut quascunque possessiones, quaecunque bona inpraesentiarum juste et canonice possidetis, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poteritis adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: monasterium Sancti Quintini cum ecclesia Sanctae Mariae de Plano, et caeteris ad ipsum jure pertinentibus: ecclesiam Sanctae Christinae; ecclesiam Sancti Nicolai, et ecclesiam Sancti Antonini: plebem Sancti Pancratii cum ecclesia Sancti Nicolai et hospitato ejus juxta Taronem, et cum ecclesia Sancti Anastasii infra urbem, et caeteris ad ipsam plebem pertinentibus: plebem Sancti Martini cum decimis: plebem Sancti Prosperi cum decimis; plebem de Purpurano cum capellis suis: plebem de Molandriano: plebem Sancti Calliani cum decimis: capellam de Vilignano: capellam de Marano: capellam de Meletulo: capellam de Ballone: capellam de Corviaco intra castrum sitam: capellam de Barca: capellam de Marzaliis: capellam de Azano, capellam de Vallera inferiore: capellam de Travagnano; capellam de Terentio: capellam de Sancti Secundi: capellam de Pizzo: capellam de Palazione: capellam de Vico longo: capellam de Sala; jus quod habetis in capella Sancti Gorgii de Pratis, et in capella de Ponticello, ac in capella de vico Pauli: capellam de Ulmo: capellam de Calerno cum hospitali: capellam Sancti Laurentii de Meletula cum omnibus ad praedictas plebes et capellas jure pertinentibus; decimas omnium habitantium in ipsa civitate, et in suburbiis; quemadmodum secundum divisionem plebium eas usque ad haec tempora legitime possidetis, vestram partem oblationum quae offeruntur in vigilia et festivitate Sancti Domnini de Burgo et in Assumptione Beatae Mariae in plebe de Cornilio. Decernimus ergo ut nulli omnino ecclesiasticae vel saeculari personae fas sit eamdem canonicam temere perturbare, aut bona vestra, vel possessiones auferre, retinere, minuere, seu quibuslibet videbitis exactionibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura; salva episcopi vestri canonica reverentia. Ad indicium autem hujus a sede apostolica perceptae protectionis, bizantium aureum nobis nostrisque successoribus annualiter persolvetis. Si quis igitur in futurum, hanc nostrae constitutionis paginam sciens, contra eam temere venire tentaverit, secundo tertiove commonitus, si non satisfactione congrua emendaverit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi alienus fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Innocentius Catholicae Ecclesiae episcopus ss. Ego Conradus Sabinensium episcopus ss. Ego Guido Sanctae Romanae Ecclesiae diac. card. Ego Gregorius diaconus card. Sanctorum Sergii et Bacchi ss. Ego Albericus Ostiensis episcopus ss. Ego Gerardus presb. card. tit. S. Crucis in Jerusalem ss. Ego Stephanus Praenestinus episcopus ss. Ego Stantius presb. card. tit. Sanctae Savinae ss. Ego Gibertus presb. card. tit. S. Calixti ss. Ego Rainerus presb. card. tit. Sanctae Priscae ss. Ego Goyzo presb. card. tit. Sanctae Caeciliae ss. Ego Thomas presb. card. tit. Vestinae ss. Ego Hubaldus diacon. card. Sanctae Mariae in Via Lata ss. ss. Ego Petrus diac. card. Sanctae Mariae de Porticu ss. Datum Lat. per manum Baronis capellani et scriptoris, VII Idus Novembris, indictione V, Incarnationis Dominicae anno 1141, pontificatus vero domni Innocentii papae II anno duodecimo. Pendet bulla plumbea.